SKRIFTLIG FORESPØRGSEL P-1088/01

af Jens-Peter Bonde (EDD) til Kommissionen

(27. marts 2001)

Om: Schengenaftalen Pillepas, identifikationskort og permanent grænsekontrol

For hvilke præparater forlanges der i henhold til Schengen-reglerne særlig attest, når privatpersoner rejser over landegrænser, og er den danske regerings liste i overensstemmelse med Schengen-reglerne?

Skal alle borgere i henhold til Schengen-reglerne kunne identificere sig over for politiet med et identifikationskort, som man altid skal have på sig, eller er det tilladt ikke at bære identifikationskort? Hvilke identifikationskort anerkendes i Danmark, når landet tiltræder Schengen-området med virkning fra 25. marts 2001?

Er det tilladt at have patruljevogne holdende permanent ved de indre grænser i Schengen-området for at kontrollere hhv.:

- Pas og/eller identifikationskort?

- Veterinærkontrol?

- Overholdelse af miljølovgivning?

Svar afgivet på Kommissionens vegne af António Vitorino

(8. maj 2001)

Schengen-aftalens bestemmelser indeholder ikke en liste over lægemidler, for hvilke der kræves en særlig attest, når personer rejser inden for Schengen-området. I Schengen-reglerne (artikel 75 i konventionen om gennemførelse af Schengen-aftalen) fastsættes imidlertid, at rejsende kan medbringe narkotika og psykotrope stoffer i nødvendigt omfang som led i en medicinsk behandling, hvis de kan fremvise en attest, der er udstedt af en kompetent myndighed.

Der er tale om narkotika og stoffer, som en læge har udstedt recept på, og som den person, der ønsker at rejse til en anden medlemsstat, har brug for under sit ophold der.

I denne artikel henvises der til de lægemidler, der er omfattet af en række internationale konventioner vedrørende narkotika (enkeltkonventionen fra 1961 om narkotiske midler, konventionen fra 1971 om psykotrope stoffer), eller som indeholder stoffer, der er omhandlet i disse konventioner, og som følgelig er omfattet af national narkotikalovgivning. Disse konventioner giver dog mulighed for i medfør af den nationale narkotikalovgivning at foretage kontrol med supplerende stoffer. Som følge heraf kan listerne over produkter, der er narkotika og psykotrope stoffer, eller som indeholder disse, variere fra medlemsstat til medlemsstat.

Det certifikat, der er omhandlet i Schengen-reglerne, finder ikke anvendelse på transport af almindelige lægemidler eller antibiotika, der er udleveret på recept.

Med hensyn til identitetskontrol skal det understreges, at det er den nationale lovgivning, der indeholder bestemmelser om mulighederne for at gennemføre denne type kontrol samt betingelserne og retningslinjerne herfor, herunder type dokumenter, der skal fremvises. Det er således op til Danmark at fastsætte sådanne bestemmelser. I overensstemmelse med gældende EF-ret skal medlemsstaterne under alle omstændigheder i forbindelse med identitetskontrol anerkende gyldige pas og identitetskort, der er udstedt af de øvrige medlemsstater.

Danmark skal således anerkende identitetskort, der er udstedt af de øvrige medlemsstater.

I overensstemmelse med Schengen-aftalens bestemmelser er det muligt at rejse over de indre grænser i Schengen-området, uden at der skal foretages personkontrol. De relevante myndigheder kan således ikke fortsætte med at gennemføre personkontrol ved de indre grænser, undtagen når den offentlige orden eller nationale sikkerhed kræver, at der genindføres kontrol ved de indre grænser.

Schengen-eksekutivkomitéen har desuden fastslået, at alternativ grænsekontrol er uforenelig med Schengen-reglerne om ophævelse af personkontrollen. Ved alternativ grænsekontrol forstås systematisk kontrol med personer, der er rejst over grænsen i et område i baglandet tæt ved grænsen eller i bestemte grænseområder.

Som følge heraf er det ikke tilladt have patruljevogne holdende ved de indre grænser, hvorfra politiet foretager kontrol af pas eller identitetskort, blot fordi en person er rejst over grænsen.

Med hensyn til veterinærkontrol og kontrol med overholdelsen af miljølovgivningen skal det understreges, at disse områder ikke er omfattet af Schengen-reglerne. I medfør af gældende EF-ret på området er det dog ikke tilladt permanent at have patruljevogne holdende ved de indre grænser med henblik på at foretage veterinærkontrol og kontrollere, at miljølovgivningen overholdes.